ગરમ પાણીનાં ઝરણાં પર્યટકો માટે ખાસ આકર્ષણનું કેન્દ્ર છે. તેનું મુખ્ય ઉદ્દગમ સ્થળ વિપુલાચલ અને વૈભારગિરી પહાડ છે. વૈભારગિરીના આંચલમાં તો ગરમ પાણીનો ખજાનો છે. પ્રસિદ્ધ ચીની યાત્રી હ્યેનસાંગે રાજગૃહનું ભ્રમણ કર્યું હતું. તેમણે પણ તેમની યાત્રાના વિવરણમાં એ વાતનો ઉલ્લેખ કર્યો છે કે વૈભારગિરીની પૂર્વ દિશામાં ગરમ પાણીનાં ઝરણાં છે. હ્યેનસાંગ અનુસાર એ સમયે રાજગીરમાં લગભગ 500 ઝરણાં હતાં. આજે ગરમ પાણીના 22 કુંડ છે જેમાં સપ્તધારા, બ્રહ્મકુંડ તથા સૂર્યકુંડ સૌથી મહત્વપૂર્ણ છે. આ કુંડોમાં સ્નાન કરવાથી ઘણા પ્રકારની બીમારીઓ ખાસ કરીને ચામડીના રોગો સારા થઈ જવાની લોકોમાં માન્યતા છે. આ ગરમ પાણીના કુંડમાં કમસે કમ એકવાર પોતાના પ્રવાસ દરમ્યાન સ્નાન કરવાની પ્રવાસીઓ ઈચ્છા રાખે છે.